
REPUBLIKA HRVATSKA
TRGOVAČKI SUD U SPLITU 
Sukoišanska 6		            		                 
	

U IME REPUBLIKE HRVATSKE 

RJEŠENJE 

Trgovački sud u Splitu, po sucu ovog suda Katarini Mikulić, kao stečajnom sucu, u stečajnom postupku povodom prijedloga predlagatelja GRANIT-VRKIĆ d.o.o., Avenija Većeslava Holjevca 62, Zagreb, OIB: 70161208868, zastupan po punomoćniku Alanu Balatincu, odvjetniku u Zagrebu, Draškovićeva 13/V, radi otvaranja stečajnog postupka nad dužnikom KAMELEON d.o.o. Zoranićeva 16, Solin, OIB: 63867682286, dana 12. siječnja 2017. godine 

riješio je 

Odbacuje se prijedlog predlagatelja za otvaranje stečajnog postupka nad dužnikom KAMELEON d.o.o. Zoranićeva 16, Solin, OIB: 63867682286.


Obrazloženje

	Kod ovog suda je 13. svibnja 2015. godine  zaprimljen prijedlog predlagatelja za otvaranje stečajnog postupka nad dužnikom KAMELEON d.o.o. Zoranićeva 16, Solin, OIB: 63867682286.

	U prijedlogu predlagatelj navodi da je aktivno legitimiran pokrenuti stečajni postupak protiv navedenog dužnika budući da ima potraživanja s osnova ugovora o zakupu poslovnog prostora te neplaćenih računa za zakup poslovnog prostora. Ispunjeni su zakonski preduvjeti za pokretanje stečajnog postupka jer je dužnik insolventan i prezadužen. Nadalje, navodi da je predlagatelj vjerovnik stečajnog dužnika temeljem Ugovora o zakupu poslovnog prostora te neplaćenih računa za zakup poslovnog prostora u ukupnom iznosu od 640.786,18 kuna sa pripadajućim kamatama do dospijeća pojedinačnih iznosa do isplate. Radi pokušaja naplate navedenih dugovanja predlagatelj je protiv dužnika pokrenuo ovršni postupak. Na rješenje o ovrsi javnog bilježnika Zoje Puljiz dužnik  je uložio paušalni prigovor. Osim navedenog, predlagatelj je s dužnikom vodio dugotrajne pregovore oko podmirenja predmetnih potraživanja. Međutim, obzirom da nakon višemjesečnih pregovora dužnik nije platio niti najmanji dio svog dugovanja, evidentno je da su svi pregovori vođeni isključivo radi izbjegavanja plaćanja i kupovine vremena kako bi dužnik preostalu imovinu društva prenio na treće osobe. Iz poslovne dokumentacije je razvidno da dužnik odbija izaći iz poslovnog prostora predlagatelja te da nije u mogućnosti i odbija podmiriti dugovani iznos. Naime, u dopisu od 15. travnja 2015. godine stečajni dužnik je jasno istaknuo da ne može i neće ništa platiti predlagatelju. Ispunjeni su svi zakonski uvjeti za otvaranje stečajnog postupka nad dužnikom navedeni u čl. 4. Stečajnog zakona budući da je dužnik nelikvidan, nesposoban za plaćanje i prezadužen. Također predlagatelj je naveo da ima saznanja da dužnik nema zaključene bilo kakve poslove iz koje bi mogla nastati neka nova vrijednost te da postoji opasnost da će dužnik raspolagati i prikriti svu preostalu imovinu u svom vlasništvu i time onemogućiti naplatu potraživanja svih vjerovnika, slijedom čega predlaže odrediti mjeru osiguranja prije otvaranja stečajnog postupka. 

	Podneseni prijedlog predlagatelja nije dopušten budući da je dužnik već ranije, dakle prije podnošenja prijedloga za otvaranje stečajnog postupka u ovom predmetu, pokrenuo postupak predstečajne nagodbe kod Financijske Agencije, Regionalni centar Zagreb. 

	Naime, pregledom službenih web stranica FINE sud je utvrdio da je dužnik dana 08. svibnja 2015. godine  podnio FINI, Regionalnom centru Zagreb prijedlog za otvaranje postupka predstečajne nagodbe te da je, povodom tog prijedloga, rješenjem Fininog nagodbenog vijeća HR01 Klasa: UP - I/110/07/15-01/8064, Ur.br.: 04-06-15-8064-20 od 27. kolovoza 2015. godine otvoren postupak predstečajne nagodbe nad dužnikom. Nadalje, utvrđeno je da je navedeni postupak predstečajne nagodbe još uvijek u tijeku. 

	Odredbom čl. 39. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13, dalje ZFPIPN) propisana su pravila o konkurenciji predstečajnog i stečajnog postupka. Tako je stavkom 3. tog članka propisano da do okončanja postupka predstečajne nagodbe nije dopušteno pokrenuti stečajni postupak, dok je stavkom 4. tog članka propisano da prijedlog za otvaranje postupka predstečajne nagodbe nije dopušten ako je nad dužnikom pokrenut stečajni postupak. 

Prema odredbama čl. 39. st. 1. Stečajnog zakona (Narodne novine br. 44/96, 29/99, 129/00, 123/03, 82/06, 116/10, 25/12 i 133/12 dalje SZ) stečajni postupak se pokreće prijedlogom vjerovnika ili dužnika, ako zakonom nije drugačije određeno, dok je odredbom čl. 27. st. 2. ZFPIPN-a propisano da se postupak predstečajne nagodbe pokreće samo na prijedlog dužnika.

U konkretnom slučaju stečajni postupak pokrenut je prijedlogom predlagatelja od 11. svibnja 2015. godine dok je postupak predstečajne nagodbe nad dužnikom pokrenut prijedlogom dužnika od 08. svibnja 2015. godine podnesenim Financijskoj agenciji, Regionalnom centru Zagreb. Dakle, u konkretnom slučaju postupak predstečajne nagodbe nad dužnikom pokrenut je prije nego što su predlagatelji podnijeli ovom sudu prijedlog za otvaranje stečajnog postupka nad dužnikom. S obzirom na navedeno, prijedlog predlagatelja u ovom predmetu, a koji je podnesen za vrijeme trajanja postupka predstečajne nagodbe nad dužnikom (koji postupak predstečajne nagodbe je još uvijek u tijeku), valjalo je odbaciti budući da isti prijedlog sukladno odredbama čl. 39. st. 3. ZFPIPN-a nije dopušten. Upravo stoga, sud je i odlučio kao u izreci ovog rješenja.

	Na kraju se napominje da će u slučaju obustave postupka predstečajne nagodbe (odnosno ukoliko postupak predstečajne nagodbe nad dužnikom ne bude dovršen sklapanjem iste pred nadležnim sudom) predlagatelji, u slučaju postojanja propisanih uvjeta, biti u mogućnosti podnijeti novi prijedlog za otvaranje stečajnog postupka nad dužnikom, a takav prijedlog će u ostalom biti dužna podnijeti i Financijska agencija u slučaju ispunjenja uvjeta za stečaj propisanih odredbama Stečajnog zakona.


U Splitu, 12. siječnja 2017. godine
SUDAC


Katarina Mikulić 

POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu RH u Zagrebu. Žalba se podnosi putem ovog suda, pismeno, u dva primjerka u roku od 8 dana od dana dostave rješenja. 


DNA:
-  predlagatelju po punomoćniku 
- e-oglasna ploča suda 
- spis 

